**2020 թվականի ինն ամիսների ընթացքում ՀՀ պետական բյուջեի**

**կատարման ամփոփ բնութագիրը**

2020 թվականի ինն ամիսների ընթացքում ՀՀ պետական բյուջեի եկամուտները կազմել են ավելի քան 1075.1 մլրդ դրամ, ծախսերը` 1229.9 մլրդ դրամ, իսկ պակասուրդը՝ շուրջ 154.8 մլրդ դրամ:

Համավարակի ազդեցության հետևանքով և այն մեղմելու անհրաժեշտությունից բխող հակաճգնաժամային միջոցառումներ իրականացնելու կարիքով պայմանավորված՝ ս.թ. ապրիլին ԱԺ-ը հաստատել է 2020 թվականի պետական բյուջեի փոփոխությունը։ Նշյալ, ինչպես նաև կառավարության լիազորությունների շրջանակում կատարված փոփոխությունների արդյունքում 2020 թվականի սեպտեմբերի վերջի դրությամբ ձևավորված էին պետական բյուջեի ծրագրային ցուցանիշներ։ 2020 թվականը, ի թիվս այլ բնութագրիչների, բնորոշվում է նաև որպես աննախադեպ անորոշության աստիճան ունեցող տարի, ինչը պետական բյուջեի ծրագրային ցուցանիշների առումով հանգեցրել է հետևյալ իրավիճակի. մի կողմից՝ ԱԺ ներկայացված 2021 թվականի պետական բյուջեի նախագիծը պարունակում է 2020 թվականի մակրո և բյուջետային ցուցանիշների` մինչ այդ քննարկվածից տարբերվող ցուցանիշներ, մյուս կողմից՝ ռազմական դրության իրավական ռեժիմի կարգավորումների համաձայն ս.թ. հոկտեմբերի 7-ին ԱԺ կողմից ընդունված 2020 թվականի բյուջեում փոփոխությունները և լրացումները մշակված են մինչ այդ՝ 2020 թվականի համար առկա բոլոր կանխատեսումներից տարբերվող սցենարով։ Եվ այս հանգամանքները հաշվի առնելով, ինչպես նաև նպատակ ունենալով պահպանել պետական բյուջեի ծրագրային և փաստացի ցուցանիշների ժամանակագրական համադրելիությունը՝ սույն տեղեկատվության մեջ ներկայացվում է փաստացի ցուցանիշների համեմատությունը ծրագրային այն ցուցանիշների նկատմամբ, որոնք սահմանված էին 2020 թվականի սեպտեմբերի վերջի դրությամբ, բայց ակնհայտորեն այլևս արդիական չեն։

Եվ ըստ այդմ՝ 2020 թվականի սեպտեմբերի վերջի դրությամբ ՀՀ պետական բյուջեի եկամուտների տարեկան ծրագիրը պակասեցվել է շուրջ 94.3 մլրդ դրամով, իսկ ծախսերի տարեկան ծրագիրն՝ ավելացվել 72.6 մլրդ դրամով: Վերջինս ուղղվել է հիմնականում կորոնավիրուսի համավարակի կանխարգելման և տնտեսական հետևանքների չեզոքացման միջոցառումներին, որոնց շրջանակում օգտագործվել է 54.2 մլրդ դրամ կամ տարեկան ու իննամսյա ծրագրային ցուցանիշների համապատասխանաբար 80.2%-ը և 80.4%-ը: Արդյունքում պակասուրդի տարեկան ծրագիրը նույն ժամանակահատվածում ավելացվել է 166.8 մլրդ դրամով, որը նախատեսված է ֆինանսավորել պետական պարտատոմսերի և արտաքին աղբյուրներից ստացվող վարկերի հաշվին:

Բյուջեի եկամուտների, ծախսերի և պակասուրդի կատարողականներն իննամսյա ճշտված ծրագրային ցուցանիշների համեմատ կազմել են համապատասխանաբար 98.8%, 84.4% և 41.9%: Եկամուտների, ծախսերի և պակասուրդի տարեկան ճշտված ծրագրով սահմանված ցուցանիշները կատարվել են համապատասխանաբար 67.2%-ով, 63.8%-ով և 47.3%-ով: Չնայած պետական բյուջեի փաստացի ծախսերի (վճարումների) համեմատաբար ցածր կատարողականին՝ հունվար-սեպտեմբեր ամիսներին ապահովվել է բյուջեի ծախսային ծրագրերի շրջանակներում սահմանված կարգով պետական մարմինների ստանձնած պարտավորությունների ամբողջական կատարումը:

*ՀՀ պետական բյուջեի եկամուտները*

2019 թվականի ինն ամիսների համեմատ պետական բյուջեի եկամուտները նվազել են 6.4%‑ով կամ 73 մլրդ դրամով, ինչը հիմնականում պայմանավորված է հարկային եկամուտների նվազմամբ:

Պետական բյուջեի եկամուտների 94.6%-ը ձևավորվել է հարկային եկամուտների և պետական տուրքերի, 0.4%-ը` պաշտոնական դրամաշնորհների, 5%-ը` այլ եկամուտների հաշվին:

2020 թվականի ինն ամիսներին ՀՀ պետական բյուջե են մուտքագրվել 1016.8 մլրդ դրամ հարկային եկամուտներ և պետական տուրքեր, որոնք կազմել են իննամսյա ծրագրային ցուցանիշի 100.6%-ը: 2019 թվականի նույն ժամանակահատվածի համեմատ հարկային եկամուտներն ու պետական տուրքերը նվազել են 5.8%‑ով կամ 62.4 մլրդ դրամով:

Հաշվետու ժամանակահատվածի հարկային եկամուտների և պետական տուրքերի 33%‑ն ապահովվել է ավելացված արժեքի հարկի հաշվին: Այն կազմել է 335.1 մլրդ դրամ, որից շուրջ 199 մլրդ դրամը ստացվել է ՀՀ ներմուծվող ապրանքների, 136.2 մլրդ դրամը` ՀՀ‑ում արտադրվող ապրանքների և ծառայությունների գծով: Նշված 199 մլրդ դրամ գումարից 78.3 մլրդ դրամը գանձվել է Եվրասիական տնտեսական միության անդամ պետություններից ներմուծվող ապրանքների համար:

Հաշվետու ժամանակահատվածում պետական բյուջեի հարկային եկամուտների և պետական տուրքերի 8.2%-ն ապահովվել է ակցիզային հարկի հաշվին` կազմելով 83.6 մլրդ դրամ: Մասնավորապես` հանրապետությունում արտադրվող ենթաակցիզային ապրանքների հարկումից ստացվել է 44.2 մլրդ դրամ, հանրապետություն ներմուծվող ենթաակցիզային ապրանքների հարկումից՝ 39.4 մլրդ դրամ:

2020 թվականի հունվար-սեպտեմբեր ամիսներին պետական բյուջեի հարկային եկամուտների և պետական տուրքերի 12.1%-ն ապահովվել է շահութահարկի հաշվին` կազմելով 122.6 մլրդ դրամ:

 Հաշվետու ժամանակահատվածում պետական բյուջեի հարկային եկամուտների և պետական տուրքերի 4.6%-ն ապահովվել է մաքսատուրքի հաշվին` կազմելով շուրջ 46.9 մլրդ դրամ:

Եկամտային հարկի գծով ՀՀ պետական բյուջե է մուտքագրվել շուրջ 310.5 մլրդ դրամ, որը կազմել է պետական բյուջեի հարկային եկամուտների և պետական տուրքերի 30.5%‑ը:

2020 թվականի ինն ամիսներին շուրջ 19.8 մլրդ դրամ են կազմել շրջանառության հարկից ստացված մուտքերը՝ ապահովելով պետական բյուջեի հարկային եկամուտների և պետական տուրքերի 1.9%‑ը:

Հաշվետու ժամանակահատվածում կուտակային կենսաթոշակային բաղադրիչի մասնակիցների կողմից պետական բյուջե է փոխանցվել շուրջ 17.4 մլրդ դրամ սոցիալական վճար` ապահովելով պետական բյուջեի հարկային եկամուտների և պետական տուրքերի 1.7%-ը:

2020 թվականի ինն ամիսներին բնապահպանական հարկի և բնօգտագործման վճարների գծով եկամուտները կազմել են շուրջ 41 մլրդ դրամ՝ ապահովելով պետական բյուջեի հարկային եկամուտների և պետական տուրքերի 4%‑ը:

Հաշվետու ժամանակահատվածում պետական բյուջե են մուտքագրվել ավելի քան 17.6 մլրդ դրամ այլ հարկեր` կազմելով հարկերի և տուրքերի 1.7%-ը: Մասնավորապես` 6.4 մլրդ դրամ են կազմել «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված դրոշմանիշային վճարները, 6.2 մլրդ դրամ` ռադիոհաճախականության օգտագործման պարտադիր վճարները, 2 մլրդ դրամ՝ ճանապարհային հարկը, 1.9 մլրդ դրամ` հարկային օրենսդրության խախտման համար սահմանված տուգանքները, 769.5 մլն դրամ՝ ԵՏՄ անդամ չհանդիսացող պետություններից ՀՀ մաքսային մարմինների կողմից գանձվող միասնական մաքսային վճարը, 632.2 մլն դրամ՝ հանրային ծառայությունների կարգավորման պարտադիր վճարները, 38.1 մլն դրամ՝ արտոնագրային հարկը:

Հաշվետու ժամանակահատվածում հարկերի անցումային գերավճարից մարված հարկային պարտավորությունների գումարը կազմել է 307.7 մլն դրամ:

2020 թվականի ինն ամիսներին պետական բյուջե են մուտքագրվել շուրջ 22.6 մլրդ դրամ պետական տուրքեր` կազմելով իննամսյա ծրագրի 64.7%‑ը: Շեղումը հիմնականում պայմանավորված է օրենքով սահմանված այլ ծառայությունների և գործողությունների ու լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար սահմանված պետական տուրքերի կատարողականով: Նշված մուտքերը կազմել են համապատասխանաբար 7.8 մլրդ դրամ և 7.5 մլրդ դրամ կամ իննամսյա ծրագրային ցուցանիշների համապատասխանաբար 61.5%-ը և 64.3%‑ը: Բացի այդ, ցածր կատարողական է արձանագրվել նաև պետական գրանցման և ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների համար սահմանված պետական տուրքերի գծով, որոնք կազմել են համապատասխանաբար 3.3 մլրդ դրամ և 920.5 մլն դրամ կամ իննամսյա ծրագրային ցուցանիշների համապատասխանաբար 68.2%-ը և 44.8%‑ը: Նախորդ տարվա հունվար-սեպտեմբեր ամիսների համեմատ պետական տուրքի գծով մուտքերը նվազել են 24.6%‑ով կամ 7.4 մլրդ դրամով: Մասնավորապես, զգալի անկում է արձանագրվել օրենքով սահմանված այլ ծառայությունների և գործողությունների համար գանձված տուրքերի գծով՝ 41.9%-ով (5.7 մլրդ դրամով), պետական գրանցման համար գանձված տուրքերի գծով՝ 35.7%‑ով (1.8 մլրդ դրամով), ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների համար գանձված տուրքերի գծով՝ 54.1%-ով (1.1 մլրդ դրամով), հյուպատոսական ծառայությունների կամ գործողությունների համար գանձված տուրքերի գծով՝ 19.2%-ով (317.6 մլն դրամով): Նախորդ տարվա նույն ժամանակահատվածի համեմատ աճ է արձանագրվել լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար գանձվող տուրքերի գծով, որոնք 29.2%-ով կամ 1.7 մլրդ դրամով գերազանցել են նախորդ տարվա նույն ժամանակահատվածի ցուցանիշը: Վերջինս իր հերթին զգալիորեն պայմանավորված է 2020 թվականի փետրվարի 1-ից մաքսային մարմինների կողմից օրենքով սահմանված դեպքում մաքսային գործառնությունների իրականացման, մաքսային ուղեկցման, ապրանքների ժամանակավոր պահպանության, ինչպես նաև նախնական որոշումների տրամադրման համար պետական տուրքի սահմանմամբ՝ նախկին օրենսդրու­թյամբ սահմանված մաքսավճարների փոխարեն, որի գծով հաշվետու ժամանակահատվածում պետական բյուջե է մուտքագրվել շուրջ 2.5 մլրդ դրամ՝ 59.1%-ով ապահովելով իննամսյա ծրագրային ցուցանիշը: Բացի այդ, նախորդ տարվա նույն ժամանակահատվածի համեմատ 7.3 անգամ աճել են բանկային և ֆինանսավարկային կազմակերպությունների ու տրանսպորտի բնագավառներում լիցենզավորման համար գանձվող տուրքերը՝ համապատասխանաբար 820.5 մլն դրամով և 388.8 մլն դրամով:

2020 թվականի հունվար-սեպտեմբեր ամիսների ընթացքում ստացվել են ավելի քան 4.6 մլրդ դրամ պաշտոնական դրամաշնորհներ՝ կազմելով իննամսյա ծրագրով նախատեսված մուտքերի 22%-ը: Մուտքերը նախատեսվել էին նպատակային ծրագրերի շրջանակներում, իսկ Եվրամիության կողմից բյուջետային աջակցության ծրագրերի շրջանակներում 2020 թվականին հատկացվելիք միջոցները՝ 9.6 մլրդ դրամի չափով, նախատեսվել է ստանալ չորրորդ եռամսյակում: Հունվար-սեպտեմբեր ամիսների ընթացքում Հայաստանում պետական ֆինանսների քաղաքականության բարեփոխումների ծրագրի շրջանակներում Եվրամիության կողմից հատկացվել է 2019 թվականի պետական բյուջեով նախատեսված գումարից՝ 1.4 մլրդ դրամից 929.5 մլն դրամը: Բացի այդ, 267.2 մլն դրամ է տրամադրվել Կովկասի բնության հիմնադրամի կողմից՝ «COVID-19 Արտակարգ դրամաշնորհի պայմանագրի» շրջանակներում: Նպատակային ծրագրերի շրջանակներում ստացվել է 3.4 մլրդ դրամ կամ նախատեսված ցուցանիշի 16.3%-ը՝ պայմանավորված ծրագրերի կատարման աստիճանով: 2020 թվականի հունվար-սեպտեմբեր ամիսներին պետական բյուջե մուտքագրված պաշտոնական դրամաշնորհները 50.4%-ով կամ 4.7 մլրդ դրամով զիջել են նախորդ տարվա նույն ժամանակահատվածի ցուցանիշը՝ հիմնականում պայմանավորված 2019 թվականի ինն ամիսների ընթացքում Եվրամիության բյուջետային աջակցության ծրագրերի շրջանակներում 2017-2018թթ. նախատեսված շուրջ 4.5 մլրդ դրամի ստացմամբ:

Հաշվետու ժամանակահատվածում ՀՀ պետական բյուջեի այլ եկամուտները կազմել են ավելի քան 53.7 մլրդ դրամ՝ 95.6%-ով ապահովելով իննամսյա ծրագրային ցուցանիշը: Շեղումը հիմնականում պայմանավորված է օրենքով և իրավական այլ ակտերով սահմանված՝ պետական բյուջե մուտքագրվող այլ եկամուտների կատարողականով: Նախորդ տարվա նույն ժամանակահատվածի համեմատ այլ եկամուտների գծով արձանագրվել է 10%-ով կամ 5.9 մլրդ դրամով անկում` հիմնականում պայմանավորված ապրանքների մատակարարումից և ծառայությունների մատուցումից մուտքերի նվազմամբ: Միևնույն ժամանակ, զգալի աճ է արձանագրվել բանկերում և այլ ֆինանսավարկային հաստատություններում բյուջեի ժամանակավոր ազատ միջոցների օգտագործումից ստացված և ռեզիդենտներին տրամադրված վարկերի օգտագործման տոկոսավճարների գծով:

ՀՀ կադաստրի կոմիտեի 2019 թվականի ծախսերի նկատմամբ եկամուտների գերազանցումից 2020 թվականի հունվար-սեպտեմբեր ամիսների ընթացքում պետական բյուջե է մուտքագրվել ավելի քան 1.3 մլրդ դրամ, որը ծրագրով նախատեսված չէ: Նախորդ տարվա համապատասխան ցուցանիշի համեմատ արձանագրվել է նշված եկամտատեսակի 145.1% աճ:

Հաշվետու ժամանակահատվածում պետական սեփականություն հանդիսացող գույքի վարձակալությունից եկամուտների գծով պետական բյուջե է մուտքագրվել շուրջ 265.9 մլն դրամ՝ 36.8%-ով գերազանցելով իննամսյա ծրագրով նախատեսված ցուցանիշը: Նշված մուտքերը 84.8%-ով կամ 1.5 մլրդ դրամով զիջել են նախորդ տարվա նույն ժամանակահատվածի ցուցանիշը:

Հաշվետու ժամանակահատվածում բանկերում և այլ ֆինանսավարկային հաստատություններում բյուջեի ժամանակավոր ազատ միջոցների դիմաց ստացվել են ավելի քան 13.1 մլրդ դրամ տոկոսավճարներ՝ 123.7%-ով (7.3 մլրդ դրամով) գերազանցելով ինն ամսվա ծրագրված մուտքերը և 51.7%-ով (4.5 մլրդ դրամով)՝ նախորդ տարվա նույն ժամանակահատվածի ցուցանիշը: Ծրագրված ցուցանիշի գերազանցումը պայմանավորված է 2020 թվականի ինն ամիսների ընթացքում պետական բյուջեի եկամուտների համեմատ ծախսերի համեմատաբար ցածր կատարողականով, որի պայմաններում առաջացել են լրացուցիչ ժամանակավոր ազատ դրամական միջոցներ, ինչպես նաև ֆինանսական կարիքի ապահովման նպատակով պետական գանձապետական պարտատոմսերի լրացուցիչ թողարկումներով, որոնց տեղաբաշխումից մուտքագրված միջոցները ևս ներդրվել են՝ ապահովելով լրացուցիչ եկամուտ: Վերոհիշյալ հանգամանքներով, ինչպես նաև 2019 թվականի ինն ամիսների համեմատ 2020 թվականի նույն ժամանակահատվածում 149 մլրդ դրամով ավելի շատ ավանդների փոխանցմամբ է պայմանավորված նախորդ տարվա նույն ժամանակահատվածի համեմատ զուտ տոկոսագումարների աճը:

Իրավաբանական անձանց կապիտալում կատարված ներդրումներից հունվար-սեպտեմբեր ամիսների ընթացքում ստացվել են շուրջ 3.5 մլրդ դրամ շահութաբաժիններ՝ 19.6%-ով գերազանցելով ինն ամսվա ծրագրված մուտքերը և 1.7 անգամ (1.4 մլրդ դրամով) գերազանցելով նախորդ տարվա նույն ժամանակահատվածի ցուցանիշը: Աճը պայմանավորված է ՀՀ ՏԿԵՆ քաղաքացիական ավիացիայի կոմիտեի կառավարման ներքո գտնվող ընկերություններում պետական մասնակցության դիմաց ստացված շահութաբաժինների աճով, որոնք կազմել են շուրջ 2 մլրդ դրամ՝ նախորդ տարվա հունվար- սեպտեմբեր ամիսների ընթացքում ստացված 1.1 մլրդ դրամի դիմաց:

Պետության կողմից տրված վարկերի օգտագործման դիմաց 2020 թվականի հունվար- սեպտեմբեր ամիսներին ստացվել են ավելի քան 10.8 մլրդ դրամ տոկոսավճարներ՝ 44.2%‑ով գերազանցելով ինն ամիսների համար ծրագրված մուտքերը և 60.1%-ով (4.1 մլրդ դրամով)՝ նախորդ տարվա նույն ժամանակահատվածի ցուցանիշը: Մասնավորապես` 10.7 մլրդ դրամ են կազմել ռեզիդենտներին տրամադրված վարկերի օգտագործման տոկոսավճարները, 87 մլն դրամ՝ ոչ ռեզիդենտներին տրամադրված վարկերի օգտագործման տոկոսավճարները, որոնք կազմել են իննամսյա ծրագրային ցուցանիշների համապատասխանաբար 144.7%-ը և 100%-ը: Նախորդ տարվա ինն ամիսների համեմատ աճը նույնպես պայմանավորված է ռեզիդենտներին տրամադրված վարկերի օգտագործման տոկոսավճարների աճով, որը կազմել է 61.3%:

Հաշվետու ժամանակահատվածում պետական բյուջե են մուտքագրվել շուրջ 1.6 մլրդ դրամ այլ կատեգորիաներում չդասակարգված տրանսֆերտներ՝ 6.2%-ով գերազանցելով ինն ամիսների ծրագիրը և 4.8 անգամ՝ նախորդ տարվա նույն ժամանակահատվածի մուտքերը: Ստացված միջոցներից ավելի քան 1.1 մլրդ դրամը կազմել է ՀՀ կորոնավիրուսային վարակի (COVID-19) կանխարգելման և հաղթահարման ապահովման համար ֆիզիկական անձանց և կազմակերպությունների կողմից պետությանը ֆինանսական աջակցության նպատակով բացված գանձապետական հաշվի մուտքը:

Իրավախախտումների համար գործադիր, դատական մարմինների կողմից կիրառվող պատժամիջոցներից մուտքերը հունվար-սեպտեմբեր ամիսներին կազմել են ավելի քան 8.5 մլրդ դրամ` ապահովելով իննամսյա ծրագրային ցուցանիշի 87.5%‑ը: Նախորդ տարվա նույն ժամանակահատվածի համեմատ նշված եկամուտները նվազել են 19.7%-ով կամ 2.1 մլրդ դրամով:

Այլ եկամուտներից 12.2 մլրդ դրամը ստացվել է ապրանքների մատակարարումից և ծառայությունների մատուցումից` 85.1%‑ով ապահովելով իննամսյա ծրագրային ցուցանիշը: Նախորդ տարվա նույն ժամանակահատվածի համեմատ նշված եկամուտները նվազել են 50.1%-ով կամ 12.3 մլրդ դրամով՝ հիմնականում պայմանավորված ՀՀ ոստիկանության կողմից մատուցվող ծառայությունների դիմաց ստացված մուտքերի նվազմամբ, ինչպես նաև պետական ծառայողներին մատչելի բնակարաններով ապահովման ծրագրի միջոցները պետական բյուջեում չներառելու հանգամանքով և մաքսային մարմինների կողմից մատուցվող մի շարք ծառայությունների համար նախկինում սահմանված մաքսավճարների փոխարեն պետական տուրքի սահմանմամբ:

Օրենքով և այլ իրավական ակտերով սահմանված այլ եկամուտների գծով պետական բյուջե է մուտքագրվել 2.4 մլրդ դրամ՝ կազմելով իննամսյա ծրագրի 16.9%-ը և 45.8%‑ով (2 մլրդ դրամով) զիջելով նախորդ տարվա նույն ժամանակահատվածի ցուցանիշը:

*ՀՀ պետական բյուջեի ծախսերը*

2020 թվականի հունվար-սեպտեմբեր ամիսներին ՀՀ պետական բյուջեի ծախսերը նախորդ տարվա նույն ժամանակահատվածի համեմատ աճել են 16.8%-ով կամ 176.9 մլրդ դրամով՝ հիմնականում պայմանավորված նպաստների, այլ ծախսերի, ոչ ֆինանսական ակտիվների, դրամաշնորհների, կենսաթոշակների և սուբսիդիաների գծով ծախսերի աճով:

Ընթացիկ ծախսերը հաշվետու ժամանակահատվածում կազմել են 1128.2 մլրդ դրամ կամ իննամսյա ճշտված ծրագրային ցուցանիշի 91.1%-ը և սկզբնական ծրագրով սահմանված ցուցանիշի 97.5%-ը: Նախորդ տարվա նույն ժամանակահատվածի համեմատ ընթացիկ ծախսերն աճել են 15%-ով կամ շուրջ 146.8 մլրդ դրամով:

Հաշվետու ժամանակահատվածում 120.9 մլրդ դրամ տրամադրվել է պետական հիմնարկների աշխատողների աշխատանքի վարձատրությանը, որը կազմել է իննամսյա ծրագրի 95.6%‑ը և 3.4%-ով (4 մլրդ դրամով) գերազանցել նախորդ տարվա նույն ցուցանիշը:

Ծառայությունների և ապրանքների ձեռքբերման նպատակով ՀՀ պետական բյուջեից 2020 թվականի հունվար-սեպտեմբեր ամիսների ընթացքում օգտագործվել է իննամսյա ծրագրով նախատեսված միջոցների 79.9%‑ը՝ 113 մլրդ դրամ, որը նախորդ տարվա համեմատ էական փոփոխություն չի կրել:

Կառավարության պարտքի սպասարկմանը հաշվետու ժամանակահատվածում տրամադրվել է 117.7 մլրդ դրամ` կազմելով իննամսյա ծրագրի 97.6%-ը: Մասնավորապես` նշված գումարից 54.7 մլրդ դրամ տրամադրվել է ներքին, 63.1 մլրդ դրամ` արտաքին պարտքի սպասարկմանը, որոնք կազմել են իննամսյա ծրագրված ցուցանիշների համապատասխանաբար 99.2%-ը և 96.3%-ը: Չնայած նրան, որ 2020 թվականի սեպտեմբերի 30-ի դրությամբ 2019 թվականի նույն ժամանակահատվածի համեմատությամբ պարտքի ծավալն աճել է 15.5%-ով, պարտքի սպասարկման ծախսերը գրեթե մնացել են անփոփոխ: Դա պայմանավորված է եղել կառավարության պարտքի և դրա հիմնական բաղադրիչների կառուցվածքի փոփոխությամբ (մասնավորապես արտարժութային պարտատոմսերի կառուցվածքի փոփոխությամբ), ինչպես կառավարության ընդհանուր պարտքի, այնպես էլ դրա հիմնական բաղադրիչների միջին կշռված անվանական տոկոսադրույքի նվազմամբ և արտարժութային վճարումների փոխարկումների համար կիրառվող ԱՄՆ դոլար / ՀՀ դրամ փոխարժեքի փոփոխությամբ (2019թ.` 486.55, իսկ 2020թ.` 476.46): Հաշվետու ժամանակահատվածում աճ է արձանագրվել ներքին տոկոսավճարների գծով՝ 19%-ով կամ 8.7 մլրդ դրամով, ինչը հիմնականում պայմանավորված է պետական գանձապետական պարտատոմսերի ծավալի աճով և դրա կառուցվածքում երկարաժամկետ պարտատոմսերի մասնաբաժնի աճով: Արտաքին տոկոսավճարները նույն ժամանակահատվածում նվազել են 12.2%-ով կամ 8.8 մլրդ դրամով՝ պայմանավորված արտարժութային պետական պարտատոմսերի սպասարկման ծախսերի նվազմամբ:

2020 թվականի հունվար-սեպտեմբեր ամիսների ընթացքում ՀՀ պետական բյուջեից տրամադրվել են 86.3 մլրդ դրամ սուբսիդիաներ` կազմելով իննամսյա ծրագրային ցուցանիշի 89.5%-ը և 13.4%-ով (10.2 մլրդ դրամով) գերազանցելով նախորդ տարվա նույն ցուցանիշը:

Հաշվետու ժամանակահատվածում ՀՀ պետական բյուջեից տրամադրվել են 121.5 մլրդ դրամ դրամաշնորհներ, որից 118.8 մլրդ դրամը` պետական հատվածի այլ մակարդակներին, 2.7 մլրդ դրամը` միջազգային կազմակերպություններին: Մասնավորապես, համայնքների բյուջեներին համահարթեցման դոտացիաները կազմել են 41.5 մլրդ դրամ կամ իննամսյա ծրագրի 100%-ը, որոնք 8.5%‑ով (3.2 մլրդ դրամով) գերազանցել են նախորդ տարվա նույն ժամանակահատվածի ցուցանիշը: 65.2 մլրդ դրամ են կազմել այլ ընթացիկ դրամաշնորհները՝ ապահովելով իննամսյա ծրագրի 79.5% կատարողական և 48.6%-ով (ավելի քան 21.3 մլրդ դրամով) գերազանցելով նախորդ տարվա նույն ժամանակահատվածի ցուցանիշը: Դրամաշնորհների գծով իննամսյա ծրագրով նախատեսվել էին 118.2 մլրդ դրամ հատկացումներ, որոնք, մասամբ կորոնավիրուսի համավարակի հետևանքով տուժած ոլորտներին աջակցության անհրաժեշտությամբ պայմանավորված, ավելացվել են 27.6 մլրդ դրամով: Ճշտված ծրագրի նկատմամբ դրամաշնորհների կատարողականը կազմել է 83.3%, իսկ նախորդ տարվա նույն ժամանակահատվածի համեմատ դրանք աճել են 30.8%‑ով կամ 28.6 մլրդ դրամով, որը հիմնականում պայմանավորված է այլ ընթացիկ դրամաշնորհների աճով:

2020 թվականի հունվար-սեպտեմբեր ամիսների ընթացքում պետական բյուջեի ընթացիկ ծախսերի 35.8%-ը` ավելի քան 403.9 մլրդ դրամ, ուղղվել է սոցիալական նպաստների և կենսաթոշակների վճարմանը` ապահովելով ներկայացված բոլոր պարտավորությունների կատարումը: Հիմնականում կորոնավիրուսի համավարակի հետևանքների նվազեցման և վերացման նպատակով առանձին սոցիալական խմբերին աջակցություն տրամադրելու համար սոցիալական նպաստների և կենսաթոշակների իննամսյա ծրագիրն ավելացվել է 35.9 մլրդ դրամով՝ կազմելով 420.7 մլրդ դրամ, որի նկատմամբ կատարողականը կազմել է 96%: Մասնավորապես, 263.6 մլրդ դրամ են կազմել կենսաթոշակները, 140.4 մլրդ դրամ` նպաստները: Նախորդ տարվա հունվար-սեպտեմբեր ամիսների համեմատ սոցիալական նպաստների և կենսաթոշակների գծով ծախսերն աճել են 21.4%‑ով կամ 71.3 մլրդ դրամով, ընդ որում, աճ է արձանագրվել և՛ նպաստների, և՛ կենսաթոշակների գծով, որոնք աճել են համապատասխանաբար 46.5%-ով և 11.3%-ով:

Հաշվետու ժամանակահատվածում պետական բյուջեի միջոցներից 164.7 մլրդ դրամ տրամադրվել է այլ ծախսերին` կազմելով իննամսյա ծրագրի 88.1%‑ը և 24.8%-ով (32.7 մլրդ դրամով) գերազանցելով նախորդ տարվա նույն ցուցանիշը: Այլ ծախսերի իննամսյա ծրագիրն ավելացվել է 18.4 մլրդ դրամով` հիմնականում պայմանավորված կորոնավիրուսային վարակի (COVID-19) կանխարգելման, վերահսկման, բուժման և այլ համալիր միջոցառումների ֆինանսավորման անհրաժեշտությամբ:

Ոչ ֆինանսական ակտիվների հետ գործառնությունները 2020 թվականի հունվար- սեպտեմբեր ամիսներին կազմել են 101.7 մլրդ դրամ կամ իննամսյա ծրագրային ցուցանիշի 46.5%-ը: Նախորդ տարվա նույն ժամանակահատվածի համեմատ ոչ ֆինանսական ակտիվների հետ գործառնություններն աճել են 42%-ով (30.1 մլրդ դրամով), որը պայմանավորված է ոչ ֆինանսական ակտիվների գծով ծախսերի աճով: Հունվար- սեպտեմբեր ամիսների ընթացքում ոչ ֆինանսական ակտիվների գծով ծախսերը կազմել են 103 մլրդ դրամ, որոնց իննամսյա ծրագրված ցուցանիշը կատարվել է 47.1%-ով: Ցածր կատարողականը մեծ մասամբ պայմանավորված է արտաքին աջակցությամբ իրականացվող ծրագրերի կատարողականով, որոնց շրջանակներում օգտագործվել է ինն ամիսների համար ծրագրված միջոցների 26.6%-ը՝ 27.2 մլրդ դրամ: Նախորդ տարվա նույն ժամանակահատվածի համեմատ ոչ ֆինանսական ակտիվների գծով ծախսերն աճել են 42.9%-ով կամ 30.9 մլրդ դրամով, որը հիմնականում պայմանավորված է պաշտպանության ոլորտի ծախսերի աճով և ապահովվել է ներքին ռեսուրսների հաշվին: Ոչ ֆինանսական ակտիվների օտարումից հաշվետու ժամանակահատվածում պետական բյուջե է մուտքագրվել 1.3 մլրդ դրամ` ինն ամիսների ծրագրով նախատեսված 20.8 մլն դրամի և 2019 թվականի նույն ժամանակահատվածում ստացված 432.8 մլն դրամի դիմաց:

*ՀՀ պետական բյուջեի պակասուրդը*

2020 թվականի հունվար-սեպտեմբեր ամիսների ընթացքում ՀՀ պետական բյուջեն կատարվել է 154.8 մլրդ դրամ պակասուրդով՝ ինն ամիսների համար ծրագրված 369.3 մլրդ դրամ պակասուրդի և նախորդ տարվա նույն ժամանակահատվածի 95.1 մլրդ դրամ հավելուրդի դիմաց: Իննամսյա ծրագրի համեմատ պակասուրդի ցածր ցուցանիշը հիմնականում պայմանավորված է ծախսերի համեմատ եկամուտների առավել բարձր կատարողականով, որի արդյունքում ֆինանսավորման ներքին աղբյուրներում նախատեսված բյուջեի ազատ միջոցներն աճել են 11.2 մլրդ դրամով՝ պայմանավորված նաև ԱՄՀ-ից բյուջետային աջակցության վարկի ստացմամբ, իննամսյա ծրագրով 185.7 մլրդ դրամ օգտագործում նախատեսելու պարագայում: Հաշվետու ժամանակահատվածում ֆինանսավորման ներքին աղբյուրները կազմել են 173.6 մլրդ դրամ, արտաքին աղբյուրները՝ -18.8 մլրդ դրամ՝ ինն ամիսների համար ծրագրված համապատասխանաբար 313.6 մլրդ դրամի և 55.7 մլրդ դրամի դիմաց:

Հաշվետու ժամանակահատվածում ֆինանսավորման ներքին աղբյուրներից փոխառու միջոցների հաշվին պետական բյուջեն ֆինանսավորվել է 205.3 մլրդ դրամով՝ 8.6%-ով գերազանցելով իննամսյա ծրագիրը: Մասնավորապես, գանձապետական պարտատոմսերի տեղաբաշխումից բյուջեի զուտ մուտքը կազմել է իննամսյա ծրագրի 108.6%-ը` 205.9 մլրդ դրամ: Ծրագրային ցուցանիշի գերազնացումը պայմանավորված է եղել նախատեսվածի համեմատ ավելի մեծ ծավալով տեղաբաշխումների իրականացմամբ՝ ելնելով կորոնավիրուսի համավարակի հետևանքով բյուջեի եկամուտների նվազման պայմաններում լրացուցիչ ֆինանսավորման կարիքից: 687.2 մլն դրամ տրամադրվել է մուրհակների մարմանը` ինն ամիսների համար նախատեսված 688.1 մլն դրամի դիմաց՝ պայմանավորված նրանով, որ մարման ենթակա թվով երեք մուրհակների վճարման հայտեր մուրհակատերերի կողմից չեն ներկայացվել:

Ներքին աղբյուրներից ֆինանսական զուտ ակտիվների հաշվին ֆինանսավորումը կազմել է ‑31.7 մլրդ դրամ` ինն ամիսներին ծրագրված 124.6 մլրդ դրամի դիմաց: Մասնավորապես՝ իննամսյա ծրագրով նախատեսվել է 72.2 մլրդ դրամ վարկերի տրամադրում ՀՀ ռեզիդենտներին, որից հաշվետու ժամանակահատվածում տրամադրվել է 42.2 մլրդ դրամը: Նշված միջոցներից շուրջ 18.8 մլրդ դրամը տրամադրվել է Ճգնաժամերի հակազդման և արտակարգ իրավիճակների հետևանքների նվազեցման և վերացման ծրագրի շրջանակներում կորոնավիրուսի (COVID-19) տնտեսական հետևանքների չեզոքացման միջոցառումների վարկավորմանը՝ իննամսյա ծրագրով նախատեսված 19.5 մլրդ դրամի դիմաց: ՌԴ աջակցությամբ իրականացվող Հայկական ԱԷԿ-ի N 2 էներգաբլոկի շահագործման նախագծային ժամկետի երկարացման ծրագրի շրջանակներում «Հայկական ԱԷԿ» ՓԲԸ-ին տրամադրվել է 583.6 մլն դրամ՝ իննամսյա ծրագրով նախատեսված շուրջ 13 մլրդ դրամի փոխարեն։ Ծրագրի շրջանակներում կնքված վարկային համաձայնագրի ժամկետն ավարտվել է 2019 թվականի դեկտեմբերի 31-ին, և որոշվել է ծրագիրն արտաքին վարկի ներգրավմամբ շարունակելու փոխարեն ավարտին հասցնել ներքին պարտքի ներգրավման և որպես ենթավարկ ՀԱԷԿ-ին տրամադրելու ճանապարհով: Այդ նպատակով ՀՀ կառավարության 11.06.2020թ. թիվ 953-Ն որոշմամբ «Հայկական ԱԷԿ» ՓԲԸ-ին հատկացվել է 18.7 մլրդ դրամի չափով բյուջետային վարկ, որն ամբողջությամբ տրամադրվել է։ Հաշվետու ժամանակահատվածում արտաքին աջակցությամբ իրականացվող նպատակային ծրագրերի շրջանակներում ընդհանուր առմամբ տրամադրվել են 3.2 մլրդ դրամ վարկային միջոցներ, որից 2.4 մլրդ դրամը՝ Էլեկտրաէներգետիկ համակարգի զարգացման ծրագրի, 759.4 մլն դրամը՝ Գյուղատնտեսության զարգացման միջազգային հիմնադրամի աջակցությամբ իրականացվող «Ենթակառուցվածքների և գյուղական ֆինանսավորման աջակցություն» վարկային ծրագրի շրջանակներում: Հաշվետու ժամանակահատվածում շուրջ 1.5 մլրդ դրամ վարկեր են տրամադրվել Հյուսիս-հարավ ճանապարհային միջանցքի ներդրումային ծրագրի շրջանակներում «Կորսան Կորվիամ Կոնստրուկսիոն» ԲԸ նկատմամբ դրամական պահանջներ ունեցող իրավաբանական անձանց և անհատ ձեռնարկատերերին՝ վերջիններիս աջակցելու նպատակով, որոնք հանդիսացել են ծրագրի ենթակապալառու և 2018 թվականի վերջից ի վեր չէին վճարվել կատարված աշխատանքների դիմաց:

Նախկինում պետական բյուջեից ռեզիդենտներին տրամադրված վարկերից վերադարձվել է 20.3 մլրդ դրամ՝ 25.7%-ով գերազանցելով 2020 թվականի իննամսյա ծրագրով նախատեսված ցուցանիշը, որը հիմնականում պայմանավորված է այլ վարկառուներից ավելի քան 2.2 մլրդ դրամ վարկերի վերադարձով, որը չէր պլանավորվել վճարումները ռիսկային գնահատելու արդյունքում, ինչպես նաև «Հայկական ատոմակայան» ՓԲԸ-ին տրամադրված վարկի վերադարձի ցուցանիշով, որը նախատեսված 7.7 մլրդ դրամի փոխարեն կազմել է 9.3 մլրդ դրամ՝ կապված վարկի՝ նախատեսվածից ավել չափով մասհանման հետ։ Եվս 1.4 մլրդ դրամ են կազմել բաժնետոմսերի և կապիտալում այլ մասնակցության իրացումից մուտքերը, որոնք ծրագրով նախատեսված չեն։

2020 թվականի ինն ամիսներին ՀՀ պետական բյուջեի արտաքին ֆինանսավորումը կազմել է -18.8 մլրդ դրամ՝ ապահովելով իննամսյա ծրագրված ցուցանիշի -33.8%-ը: Արտաքին աղբյուրներում ինն ամիսներին ծրագրված 117.1 մլրդ դրամի դիմաց 46 մլրդ դրամ են կազմել փոխառու զուտ միջոցները: Մասնավորապես՝ արտաքին վարկատուների կողմից տրամադրվել են 167.5 մլրդ դրամ վարկային միջոցներ, որոնք կազմել են իննամսյա ծրագրի 68.1%-ը: Նշված գումարից շուրջ 135.6 մլրդ դրամը ստացվել է Արժույթի Միջազգային Հիմնադրամից որպես ուղղակի բյուջետային աջակցություն՝ նպատակ ունենալով ֆինանսավորել նոր կորոնավիրուսային համավարակի հետևանքների մեղմմանն ուղղված սոցիալ-տնտեսական միջոցառումների իրականացմամբ պայմանավորված պետական բյուջեի պակասուրդի աճը: 240.2 մլն դրամ ուղղակի բյուջետային աջակցություն է ստացվել Առևտրի խթանման և որակի ենթակառուցվածքների ծրագրի շրջանակներում: 31.7 մլրդ դրամ ստացվել է նպատակային վարկային ծրագրերի շրջանակներում: Մասնավորապես՝ 3.2 մլրդ դրամը ստացվել է Եվրոպական ներդրումային բանկից՝ Հյուսիս-հարավ ճանապարհային միջանցքի ծրագրի շրջանակներում, 4.5 մլրդ դրամը՝  Գերմանիայից՝ Հիդրոէլեկտրակայանների Որոտան կասկադի վերականգնման ծրագրի շրջանակներում, 4.8 մլրդ դրամը` Ֆրանսիայի Հանրապետության կառավարությանից` Վեդու ջրամբարի կառուցման ծրագրի շրջանակներում:

Շուրջ 75 մլրդ դրամ ուղղվել է արտաքին պարտքի մարմանը՝ կազմելով իննամսյա ծրագրի 91%-ը, որից 45.6 մլրդ դրամն ուղղվել է միջազգային կազմակերպությունների, 28.8 մլրդ դրամն` օտարերկրյա պետությունների և 683.3 մլն դրամն` օտարերկրյա առևտրային բանկերի նկատմամբ պարտավորությունների մարմանը: Շեղումը պայմանավորված է արտաքին վարկերի գծով ստացումների պլանի թերակատարմամբ: 46.5 մլրդ դրամ է կազմել արտարժութային պարտատոմսերի թողարկումից և տեղաբաշխումից զուտ մուտքը:

Արտաքին ֆինանսական զուտ ակտիվների հաշվին պետական բյուջեի ֆինանսավորումը հաշվետու ժամանակահատվածում կազմել է ‑64.8 մլրդ դրամ՝ 5.4%-ով գերազնացելով իննամսյա ծրագրով նախատեսված ցուցանիշը: 61.3 մլրդ դրամ վարկեր են հատկացվել Արցախի Հանրապետությանը՝ ամբողջությամբ ապահովելով իննամսյա ծրագրի կատարումը: Մասնավորապես, 53.8 մլրդ դրամը տրամադրվել է որպես միջպետական վարկ, որից 5.1 մլրդ դրամը՝ Արցախի Հանրապետության պետական բյուջեի վրա կորոնավիրուսի բացասական ազդեցության մեղմման նպատակով: 7.5 մլրդ դրամ է հատկացվել COVID-19-ի տնտեսական հետևանքների չեզոքացման նպատակով: Վրաստանի կողմից ՀՀ նկատմամբ ունեցած վարկային պարտավորությունների մարումը կազմել է 561.1 մլն դրամ, իսկ բաժնետոմսերի ու կապիտալում այլ մասնակցության ձեռքբերմանն ուղղվել է 727 մլն դրամ, որոնք նույնպես կատարվել են իննամսյա ծրագրով նախատեսված ողջ ծավալով: Հաշվետու ժամանակահատվածում 3.3 մլրդ դրամով ավելացել է արտաքին աղբյուրներից ստացված վարկային և դրամաշնորհային միջոցների մնացորդը: